जयपुर। रुपयों के लेन-देन की बात पर एक ज्वेलर व्यवसायी को बंधक बनाने के मामले में ब्रह्मपुरी पुलिस ने तीन ज्वेलर भाइयों को गिरफ्तार किया। तीनों भाइयों ने ज्वेलर को 14 घंटे बंधक बना लिया। जब ज्वेलर रविवार सुबह तक घर नहीं लौटा तो ज्वेलर की पत्नी को इन तीनों भाइयों पर शक हुआ और वह इनके ब्रह्मपुरी में घर गई तब पति के बंधक होने का पता चला।
पुलिस ने मौके पर पहुंचकर ज्वेलर को मुक्त कराया और तीनों आरोपियों को गिरफ्तार कर लिया। जांच अधिकारी दुर्ग सिंह ने बताया कि गिरफ्तार कमल सोनी (25), कपिल सोनी (28), विमल सोनी (30) ब्रह्मपुरी में मंगला माता मार्ग पर अग्रसेन कॉलोनी निवासी हैं। पीड़ित ज्वेलर कमल सोनी नाहरगढ़ रोड पर इंद्रपुरी कॉलोनी में रहते हैं। वे शनिवार रात करीब दस बजे ब्रह्मपुरी से घर लौट रहे थे।
इस दौरान पट्टियों की टाल के पास कार सवार तीन युवक आए और मारपीट करते हुए कमल को जबरन कार में डालकर ले गए। कमल रविवार सुबह 11 बजे तक भी घर नहीं पहुंचे तो उनकी पत्नी ज्योति को मंगला माता मार्ग पर रहने वाले ज्वेलर भाइयों पर शक हुआ, जिससे उनका लेन-देन का विवाद चल रहा था। जब ज्योति आरोपियों के घर पहुंची तो कमल को तीनों भाइयों ने बंधक बनाकर रख रखा था।
ज्योति ने तीनों से कमल को छोड़ने को कहा, लेकिन उन्होंने उसे घर से बाहर निकाल दिया। इस पर ज्योति ब्रह्मपुरी थाने पहुंची और घटना के बारे में बताया। तीनों ने कमल से रातभर मारपीट की, जिससे उन्हें काफी चोंटें आई हैं। पुलिस ने अनुसार कमल को तीनों आरोपियों को ढाई लाख रुपए देने हैं, जबकि आरोपियों का कहना है कि कमल से उन्हें सात लाख तीन हजार रुपए लेने हैं।
hin_Deva hin_Deva hin_Deva hin_Deva